CELEX: 32020D1235
Language: lv
Date: 2020-08-26 00:00:00
Title: Komisijas Lēmums (ES) 2020/1235 (2020. gada 26. augusts), ar ko Grieķijai atļauj piemērot dažu Eiropas Parlamenta un Padomes Regulas (ES) 2020/698 4. pantā norādīto laikposmu pagarinājumu (izziņots ar dokumenta numuru C(2020) 5742) (Autentisks ir tikai teksts angļu valodā)

31.8.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 282/17
               
            
         KOMISIJAS LĒMUMS (ES) 2020/1235
         (2020. gada 26. augusts),
         ar ko Grieķijai atļauj piemērot dažu Eiropas Parlamenta un Padomes Regulas (ES) 2020/698 4. pantā norādīto laikposmu pagarinājumu
         
            
               (izziņots ar dokumenta numuru C(2020) 5742)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/698 (2020. gada 25. maijs), ar ko nosaka īpašus un pagaidu pasākumus saistībā ar Covid-19 uzliesmojumu attiecībā uz dažu sertifikātu, apliecību, licenču un atļauju atjaunošanu vai pagarināšanu un dažu periodisku pārbaužu un periodisku mācību atlikšanu dažās transporta tiesību aktu jomās (1), un jo īpaši tās 4. panta 4. punktu,
         tā kā:
         
                     (1)
                  
                  
                     Ar Regulas (ES) 2020/698 4. panta 2. punktu termiņš jaunas vadītāja kartes izdošanai saskaņā ar Eiropas Parlamenta un Padomes Regulu (ES) Nr. 165/2014 (2) tiek pagarināts līdz diviem mēnešiem pēc pieprasījuma saņemšanas, ja transportlīdzekļa vadītājs iesniedz vadītāja kartes atjaunošanas pieteikumu laikposmā no 2020. gada 1. marta līdz 2020. gada 31. augustam.
                  
               
                     (2)
                  
                  
                     Ar Regulas (ES) 2020/698 4. panta 3. punktu vadītāja kartes aizvietošanas termiņš tiek pagarināts līdz diviem mēnešiem pēc pieprasījuma saņemšanas, ja transportlīdzekļa vadītājs iesniedz aizvietošanas pieteikumu laikposmā no 2020. gada 1. marta līdz 2020. gada 31. augustam.
                  
               
                     (3)
                  
                  
                     Grieķija 2020. gada 24. jūlija vēstulē iesniedza pamatotu pieprasījumu dot atļauju piemērot divu mēnešu pagarinājumu laikposmiem no 2020. gada 1. marta līdz 2020. gada 31. augustam, kas norādīti Regulas (ES) 2020/698 4. panta 2. un 3. punktā. Grieķija 2020. gada 28. jūlijā sniedza papildu informāciju, ar ko pamato pieprasījumu.
                  
               
                     (4)
                  
                  
                     Saskaņā ar Grieķijas sniegto informāciju vadītāja karšu atjaunošana un aizvietošana Grieķijā pēc 2020. gada 31. augusta, visticamāk, joprojām nebūs praktiski iespējama to pasākumu dēļ, ko Grieķija ir veikusi, lai novērstu vai ierobežotu Covid-19 izplatīšanos.
                  
               
                     (5)
                  
                  
                     Reaģējot uz Covid-19 uzliesmojumu, Grieķija pieņēma vairākus ārkārtas pasākumus attiecībā uz publiskā sektora darbiniekiem, tostarp ministriju un reģionālo transporta dienestu darbiniekiem. Šie pasākumi ietekmēja spēju atjaunot un aizvietot vadītāja tahogrāfa kartes. Viens no šiem pasākumiem bija valsts civildienesta ierēdņu īpašais atvaļinājums, kas ieviests ar Grieķijas tiesību aktiem un ir būtiski ietekmējis attiecīgo uzdevumu veikšanai pieejamo personu skaitu.
                  
               
                     (6)
                  
                  
                     Pandēmijas gaitā pasākumi Grieķijā tika pakāpeniski pielāgoti, mīkstināti un, visbeidzot, atcelti. Kopumā šie pasākumi publiskajā sektorā izraisīja ievērojamu darbinieku trūkumu, un tā rezultātā ilgstoši kavējās vadītāja karšu atjaunošanas un aizvietošanas pieteikumu izskatīšana.
                  
               
                     (7)
                  
                  
                     Darbinieku trūkums arī aizkavēja tehniskās palīdzības līguma slēgšanas tiesību piešķiršanas procedūru attiecībā uz vadītāja tahogrāfa karšu izgatavošanu. Infrastruktūras un transporta ministrijas kompetentā iestāde publicēja atklātu konkursu par divu gadu līgumu viedo tahogrāfu karšu izdošanai. Minētā līguma slēgšanas tiesības galu galā tika piešķirtas 2020. gada 30. jūnijā, bet līgumslēdzējam pirms karšu izdošanas ir vajadzīgs minimāls sagatavošanās laiks. Šajā laikā vienīgais veids, kā izdot viedo tahogrāfu kartes, ir savstarpēja palīdzība, ko sniedz Polijas karšu izdevēja iestāde, tomēr šī palīdzība paredz izdot ne vairāk kā 6 000 karšu.
                  
               
                     (8)
                  
                  
                     Turklāt, saskaņā ar Grieķijas sniegto informāciju, vienotā laboratorija, kas ir atbildīga par sadarbspējas sertifikāta izdošanu saskaņā ar Regulas (ES) Nr. 165/2014 12. pantu, nevar nodrošināt sadarbspējas testus agrāk kā 2020. gada 39. nedēļā. Kartes var izdot tikai pēc tam, kad minētie testi ir sekmīgi pabeigti.
                  
               
                     (9)
                  
                  
                     Pašlaik situācijā, ko izraisījuši 5.–8. apsvērumā aprakstītie apstākļi, tiek izskatīti vairāk nekā 11 000 vadītāja karšu atjaunošanas vai aizvietošanas pieteikumu, un tos nevar laikus apstrādāt.
                  
               
                     (10)
                  
                  
                     Tāpēc būtu jāatļauj Grieķijai piemērot pagarinājumu laikposmiem no 2020. gada 1. marta līdz 2020. gada 31. augustam, kas norādīti Regulas (ES) 2020/698 4. panta 2. un 3. punktā.
                  
               
                     (11)
                  
                  
                     Grieķijai ir piekritusi, ka šo lēmumu pieņem un paziņo angļu valodā,
                  
               IR PIEŅĒMUSI ŠO LĒMUMU.
         
            1. pants
            Grieķijai tiek atļauts piemērot divu mēnešu pagarinājumu laikposmiem no 2020. gada 1. marta līdz 2020. gada 31. augustam, kas norādīti Regulas (ES) 2020/698 4. panta 2. un 3. punktā.
         
         
            2. pants
            Šis lēmums ir adresēts Grieķijas Republikai.
         
         
            Briselē, 2020. gada 26. augustā.
            
               
                  Komisijas vārdā –
               
               
                  Komisijas locekle
               
               Adina-Ioana VĂLEAN
            
         
         
            (1)  OV L 165, 27.5.2020., 10. lpp.
         
         
            (2)  Eiropas Parlamenta un Padomes Regula (ES) Nr. 165/2014 ( 2014. gada 4. februāris ) par tahogrāfiem autotransportā, ar kuru atceļ Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu (OV L 60, 28.2.2014., 1. lpp.).